கேள்வி: முகாப்பட்டு பற்றி விளக்கவும்.
பதில்: முகா பட்டு (''Muga silk'') என்பது இந்தியாவிலுள்ள அசாம் மாநிலத்தில் இந்திய புவிசார் குறியீடு பெற்ற பட்டு வகைகளுள் ஒன்றாகும். இந்த பட்டானது நீண்ட ஆயுட்காலமும் மின்னும் பளபளப்பான இயற்கையான மஞ்சள் நிறம் கலந்த பொன்னிறமும் கொண்டது ஆகும். முற்காலத்தில் இப்பட்டானது அரசு காப்புரிமையுடைய பட்டாக திகழ்ந்து வந்தது. பிரம்மபுத்திரா பள்ளத் தாக்கில் இப்பட்டுப்புழுக்கள் சோம் ( Machilus bombycina ) மற்றும் சுலா (Litsaea polyantha) போன்ற தாவரங்களின் இலைகளை உணவாக உட்கொள்ளும். இந்த முகாப்பட்டு தூய்மை செய்யப்பட்டபின் தேவையின் அடிப்படையில் சாயம் ஏற்றப்படுகிறது. இப்பட்டு ஒவ்வொரு முறையும் கையால் துவைக்கும்பொழுது ஒளிரும் தன்மை அதிகரிக்கும். இந்த முகாப்பட்டு அசாமின் பிற பட்டுகளைப் போல புடவை மற்றும் பாரம்பரிய உடையான மெகலாஸ் மற்றும் சார்டுஸ் ஆகியவற்றிலும் பயன்படுத்தப்படுகிறது.